**Vară argută**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe unde ești? Ce mare te sărută

Pe harta desenată de o scoică

În talpa ta? De-ai ști cât de argută

E vara fără tine. Ca o doică

Mă leagănă pe brațe doar poemul

Ce mi l-ai scris peste destin, în fugă

Când ai plecat spre sud... Eu depăn ghemul

Cu amintiri și-nalț spre cer o rugă

Septembrie să mi te scoată-n cale

Să te adun din valuri, nestemată,

La pieptul tău să ard, între petale,

Să-mi lași, spre toamnă, ușa descuiată.

- Sub paşii mei dansează alegoric

Doi fluturi albi, pe glezne urcă timpul

Făcând popas pe coapsă, euforic,

Doar ştii şi tu, escaladând Olimpul

De zei şi muritori sunt mai aproape

C-o veşnicie, două, ce contează?

Mediterana-mi curge pe sub pleoape,

Iar inima voit şi-accelerează

Bătăile. Mi-atât de dor de tine

Că pe pământ coboară însăşi Hera

Să mi te-aduc-aproape. Poate mâine

Îţi voi şopti: Iubite, kalimera!

Ioan Grigoraș Liliana Trif